Aleatët të indinjuar për përgjimet
Disa udhëheqës evropianë kanë bërë thirrje që të merren masa për kufizimin e përgjimeve amerikane
Gjermania po dërgon në Uashington zyrtarë për të diskutuar akuzat për përgjimin e celularëve gjermanë nga Shtetet e Bashkuara, përfshirë celularin e Kancelares Angela Merkel. Gazeta gjermane Bild am Sonntag citon sot Ministrin e Brendshëm Hans-Peter Friedrich, të thoshte se akuzat kanë tronditur besimin e Berlinit tek Uashingtoni. Ai i tha gazetës se “nëse amerikanët kanë përgjuar komunikimet në celularë në Gjermani, ata kanë shkelur ligjin gjerman” dhe se kjo do të ishte “një shkelje e papranueshme e sovranitetit gjerman”. Aleatët e Uashingtonit kanë shprehur indinjatën pas njoftimeve për përgjime dhe disa udhëheqës evropianë kanë bërë thirrje që të merren masa për kufizimin e përgjimeve amerikane. Kancelarja gjermane thotë se besimi mes Gjermanisë dhe aleatit të saj të ngushtë, Shteteve të Bashkuara duhet rivendosur. Zonja Merkel thotë se disa zyrtarë gjermanë duan shtyrjen e bisedime me Uashingtonin për tregtinë. Edhe Presidenti i Francës, Francois Hollande, ka kritikuar hapur mbledhjen e tabulateve telefonike dhe të email-it nga NSA-ja. Nuk janë vetëm aleatët evropianë kundër pëgjimeve. Ish kontraktori i NSA-së, Edward Snowden, ka nxjerrë dokumente sekrete që tregojnë se celularët e rreth 35 udhëheqësve botërore janë përgjuar. Presidentja e Brazilit, Dilma Rousseff, anulloi vizitën e saj shtetërore në Uashington dhe kritikoi Shtetet e Bashkuara në fjalimin që mbajti në Shtetet e Bashkkuara në shtator. Brazili thotë se po harton sëbashku me vende të tjera, një rezolutë në Kombet e Bashkuara për të garantuar privatësinë e komunikimit elektronik të njerëzve. Shumë vende përgjojnë njeri tjetrin, por kjo situatë është e pazakontë, thotë Scheherazade Rehman, drejtore e Qendrës së Bashkimit Evropian të Universitetit George Washington. Rehman nuk parashikon ftohje për një kohë të gjatë të marrëdhënieve të Shteteve të Bashkuara me aleatët dhe thotë se NSA duhet të ndryshojë disa nga praktikat e saj. Drejtori i NSA-së, Keith Alexander, tha kohët e fundit se pavarësisht nga kundërshtimet e publikut, shumë aleatë të Shteteve të Bashkuara e mirëpresin mbledhjen e informatave të zbulimit/ . Megjithatë, zëdhënësja e Departamentit të Shtetit, Jen Psaki, pranoi të premten se çështja e përgjimeve i ka komplikuar marrëdhëniet e amerikës me Aleatët. Sfidat në këto marrëdhënie do të jenë problematike edhe për ligjvënësit në Uashington, të cilët nuk duan të heqin dorë nga asnjë armë në luftën kundër terrorizmit.